李三朝奉哀詞
作者：王柏
朝代：宋

paragraphs: 羌與公別兮幾二十年，思渺渺兮路曼曼。
棹剡溪兮乘興，訪故迹兮愴然。
下晉齊之拜兮如夢，挑燈道舊兮猶平生歡。
我少公兮六歲，悼彼此兮華顛。
解予佩兮授予館，言未終兮歲已闌。
會公疾兮孔熾，怛醫窮兮技殫。
聞易簀兮數語，意穆穆兮詞嚴。
湛神爽兮不變，驗學力兮深堅。
自磐川與玉局兮，交一世之名賢。
宜公之好脩兮，羞芳蕙而糗荃蘭。
退靜處而莫我知兮，老冉冉其流連。
厭塵世之轇轕兮，倏昭明而遂仙。
幸與公兮永訣，撫往事兮自憐。
言告言歸兮邁邁，有懷渭水兮淵淵。
棲遲故隠兮，全純愚而孤處。
當歲莫之急景兮，聞公窀穸之有端。
皎皎兮懿行，卓卓兮瑶鎸。
函泳以適意兮，鳳岡樵隠之遺稿。
纂記以廣業兮，春秋族系之巨編。
豈待是而不朽，掩既往之孤搴。
蘭風之臯兮望不極，歌薤露兮有淚懸泉。